Vyf gewapende verdagtes doodgeskietArgieffoto: Nico Strydom Mzukizi Fatyela, woordvoerder van die polisie, het gesê beamptes van die openbare orde-polisiëringseenheid het Woensdagmiddag inligting ontvang oor ŉ groep verdagtes wat glo op pad was om ŉ rooftog uit te voer in Tabankulu, oos van Mount Frere. “Die beamptes het die verdagtes se voertuig opgemerk en hulle agternagesit. Die verdagtes het op die polisiebeamptes se motor losgebrand en die beamptes het teruggevuur.” Volgens Fatyela is ŉ polisiebeampte in die bors geskiet, maar is sy lewe gered aangesien hy ŉ koeëlvastebaadjie aangehad het. Die vyf verdagtes, tussen 25 en 30 jaar oud, is almal noodlottig gewond. “Daar is op ses vuurwapens, insluitend aanvalsgewere en meer as ŉ 1 000 rondes ammunisie beslag gelê,” het Fatyela gesê. Die saak is intussen by die onafhanklike polisie-ondersoekdirektoraat (Opod) aangemeld. Lt.genl. Liziwe Ntshinga, polisiekommissaris in die Oos-Kaap, het gesê polisiebeamptes in die provinsie is oorgehaal om misdaad hok te slaan.